ར་ནག་བེ་ཅོན་ཐོད་པ་འཛིན༔གསོད་བྱེད་ཁྲོ་མོ་ཡུམ་དང་སྦྱོར༔པད་ཉི་བམ་གྱི་གདན་ལ་འགྱིང་༔ཀུན་ཀྱང་སྤྱན་བསྒྲད་མཆེ་བ་གཙིགས༔དུར་ཁྲོད་ཆས་རྫོགས་མེ་དཔུང་འབར༔རང་རང་ཐུགས་ཀར་རྡོ་རྗེ་དང་༔པདྨ་རྒྱ་གྲམ་གཡུང་དྲུང་མཚན༔ཕུར་པ་འཁོར་ལོ་བེ་ཅོན་གྱི༔ལྟེ་བར་ཉི་ཟླ་ཡུངས་འབྲུ་ཙམ༔ཁ་སྦྱར་དབུས་སུ་ཧཱུྃ་ཡིག་མཐར༔སྔགས་ཀྱི་ཕྲེང་བས་བསྐོར་བར་དམིགས༔ཕྱི་རིམ་གསེར་འཁོར་རྩིབས་བཅུའི་ནང་༔ཧཱུྃ་དཀར་སྔོན་པོ་རྡོར་དྲིལ་བསྣོལ༔རྣམ་རྒྱལ་དཀར་པོ་ཏྲི་ཤུལ་གདེངས༔དབྱུག་པ་སྔོན་པོ་དབྱུག་ཏོ་ཕྱར༔གཤིན་རྗེ་གཤེད་པོ་བེ་ཅོན་འཛིན༔མི་གཡོ་མགོན་པོ་འཁོར་ལོ་འཕེན༔རྟ་མགྲིན་རྒྱལ་པོ་ཐོད་དབྱུག་འཛིན༔འདོད་རྒྱལ་རླུང་གི་བ་དན་ཕྱར༔བདུད་འཁྱིལ་རྡོ་རྗེ་རྒྱ་གྲམ་འཛིན༔ཁམས་གསུམ་གསེར་གྱི་རྡོ་རྗེ་ཕྱར༔སྟོབས་ཆེན་གཏུན་ཤིང་དུང་ཁྲག་འཛིན༔ཁྲོ་གཏུམ་རྔམས་བརྗིད་བལྟར་མི་བཟོད༔ཕྱིར་བཟློག་བསྲུང་བའི་ཕྲིན་ལས་མཛད༔དེ་ཡི་ཕྱི་རིམ་འཁོར་ལོ་དང་༔པདྨ་རལ་གྲི་རྡོ་རྗེ་དབྱུག༔ཏྲི་ཤུལ་མདའ་དང་ཐོ་ཆེན་དང་༔རིན་ཆེན་རྒྱ་གྲམ་གུར་ཆེན་པོ༔གཞོམ་བྲལ་སྲ་མཁྲེགས་ལྡན་པ་ལས༔རང་རང་རིགས་ཀྱི་ཕྱག་རྒྱ་ནི༔ཕྲ་མོ་གོ་མཚམས་མེད་པར་སྤྲས༔གདོན་བགེགས་ལོག་འདྲེན་སྦྱོར་བ་བཤིག༔ཕྱི་རིམ་མེ་ཆུ་ས་དང་ནི༔རླུང་ནག་སྤུ་གྲི་འབར་བ་ཡི༔ར་བས་མཚམས་སྲུབ་མེད་པར་བསྐོར༔རྩེ་མོ་རྡོ་རྗེའི་ཏོག་གི་བརྒྱན༔ལྷ་དང་རང་སྣང་ཆོས་ཉིད་གསུམ༔དབྱེར་མེད་བདེ་བ་ཆེན་པོར་སྒྲུབ༔འཁོར་འདས་གཉིས་སུ་མི་དམིགས་ཤིང་༔བརྗོད་བྲལ་ལྟ་བའི་རང་ངོ་བལྟ༔བལྟ་བྱ་ལྟ་བྱེད་གཉིས་མེད་པར༔ཁྱབ་བརྡལ་འུབ་ཆུབ་རོལ་པར་སངས༔བགེགས་ཞེས་བྱ་བ་དམིགས་སུ་མེད༔དམིགས་མེད་ཡེ་གྲོལ་གཤིས་སུ་གློད༔ནམ་མཁའི་འཇའ་ཚོན་ཅི་བཞིན་དུ༔སྒྱུ་འཕྲུལ་རོལ་པའི་ལྷར་སྣང་བཀོད༔མཚན་མར་འཛིན་པ་མ་ཡིན་ནོ༔ཆུ་ཟླ་དྭངས་པའི་གཟུགས་བརྙན་བཞིན༔བེམ་སྟོང་ཅང་མེད་མ་ཡིན་པར༔བ་སྤུ་རེ་བཞིན་མཁྱེན་གཉིས་ཀྱི༔ཡེ་ཤེས་ཆེན་པོ་འབར་བ་ཡིས༔རྩལ་ལས་རྒྱལ་བའི་ཞིང་ཀུན་རྫོགས༔ཀུན་གྱི་སྙིང་པོ་ཧཱུྃ་ཡིན་ཕྱིར༔བར་སྐབས་ཧཱུྃ་གི་སྣང་གླུ་ལེན༔ཡེ་ནས་ཆོས་སྐུར་རོ་གཅིག་པས༔དམིགས་མེད་འཛིན་མེད་ངང་ལ་བཞག༔གང་ཤར་ཡེ་ནས་ཆོས་སྐུར་ཤར༔ཤར་དང་ཤར་བྱ་གཉིས་མེད་པར༔ཤར་གྲོལ་མཉམ་ཉིད་ཆེན་པོར་སངས༔དབྱིངས་ཐིག་ལུ་གུ་རྒྱུད་ལ་གཟིར༔སྣང་བ་འཇའ་འོད་རོལ་པར་སྣང་༔གང་ཤར་བདེ་སྟོང་འཁོར་ལོར་ཤར༔ལྷ་སྐུ་རྫོགས་པའི་རྩལ་ཆེན་འབར༔གློ་བུར་རྟོགས་པ་ཤུགས་འབྱུང་ནས༔ཉམས་སྣང་བརྟན་དང་དཔེ་ཆར་ཤར༔མཁྱེན་གཉིས་ཤེས་རབ་མངོན་དུ་རྒྱས༔ཐམས་ཅད་དབྱིངས་སུ་འུབ་ཆུབ་པའི༔ལྷ་དང་འདྲེ་ཞེས་དམིགས་སུ་མེད༔དམིགས་མེད་ངང་ལ་གདིང་ཐོབ་ན༔འཁོར་བའི་གནས་ལ་ཡ་མི་ང་༔སྲིད་གསུམ་འཇིགས་ཀྱང་དངངས་སྐྲག་མེད༔ཕྱམ་མཉམ་ཆོས་ཉིད་ངང་དུ་འབྱམས༔ས་མ་ཡ༔དེ་ནས་སྔགས་ཀྱི་རྒྱས་གདབ་པ༔ཆེ་མཆོག་ཐུགས་ཀར་ཡཀྴ་མཐིང་༔ཐུགས་དབུས་རྡོ་རྗེ་ཉི་ཟླའི་སྦུབས༔ཧཱུྃ་ལ་སྔགས་ཀྱི་ཕྲེང་བས་བསྐོར༔འོད་ཀྱིས་རྒྱལ་ཀུན་མཆོད་ཅིང་བསྐུལ༔ཐུགས་རྗེ་བྱིན་རླབས་གཟི་བྱིན་བསྡུས༔བདག་ཐིམ་གཟི་བརྗིད་འབར་བར་དམིགས༔ཨོཾ་བཛྲ་ཀྲོ་ཏ་མ་ཧཱ་ཤྲཱི་ཧེ་རུ་ཀ་ཧཱུྃ་ཕཊ༔ཅི་འགྲུབ་དམིགས་གནད་ལྡན་པས་བཟླ༔ཡང་དག་ཐུགས་ཀར་རྡོ་རྗེའི་སྦུབས༔ཧཱུྃ་ལ་སྔགས་ཀྱི་ཕྲེང་བས་བསྐོར༔འོད་ཀྱིས་རྡོ་རྗེའི་རིགས་མཆོད་བསྡུས༔མཆོག་ཐུན་དངོས་གྲུབ་ཀུན་ཐོབ་དམིགས༔ཨོཾ་རུ་ལུ་རུ་ལུ་ཧཱུྃ་བྷྱོ་ཧཱུྃ༔ཅི་འགྲུབ་དམིགས་གནད་ལྡན་པས་བཟླ༔གཤིན་རྗེའི་ཐུགས་ཀར་བེ་ཅོན་གྱི༔ལྟེ་བར་ཧཱུྃ་ལ་སྔགས་ཕྲེང་འཁོར༔འོད་ཀྱིས་རིན་ཆེན་རིགས་མཆོད་བསྡུས༔གཟི་བྱིན་ནུས་སྟོབས་འབར་བར་དམིགས༔ཨོཾ་ཨ་ཀྲོ་ཏེ་ཀ་ཡ་མཱནྟ་ཀ་ཧ་ན་མ་ཐ་བྷཉྫ་ཧཱུྃ་ཕཊ༔ཅི་འགྲུབ་དམིགས་གནད་ལྡན་པས་བཟླ༔རྟ་མགྲིན་ཐུགས་ཀར་པདྨའི་སྦུབས༔ཉི་གདན་ཧཱུྃ་ལ་སྔགས་ཕྲེང་འཁོར༔འོད་ཀྱིས་པདྨའི་རིགས་མཆོད་བསྡུས༔བྱིན་རླབས་དངོས་གྲུབ་ཐོབ་པར་དམིགས༔ཨོཾ་པདྨ་ཏ་ཀྲྀཏ་བཛྲ་ཀྲོ་ཏ་ཧྱ་གྲཱི་ཝ་ཧུ་ལུ་ཧུ་ལུ་ཧཱུྃ་ཕཊ༔དམིགས་གནད་ལྡན་པས་ཅི་འགྲུབ་བཟླ༔ཕུར་པའི་ཐུགས་ཀར་རྒྱ་གྲམ་ལྟེར༔ཉི་གདན་ཧཱུྃ་ལ་སྔགས་ཕྲེང་འཁོར༔འོད་ཀྱིས་ལས་ཀྱི་རིགས་མཆོད་བསྡུས༔མཐུ་སྟོབས་གཟི་བརྗིད་འབར་བར་དམིགས༔ཨོཾ་བཛྲ་ཀཱི་ལི་ཀཱི་ལ་ཡ་སརྦ་བིགྷྣཱན་བཾ་ཧཱུྃ་ཕཊ༔དམིགས་གནད་ལྡན་པས་ཅི་འགྲུབ་བཟླ༔བླ་མེད་ཐུགས་ཀར་གཡུང་དྲུང་མཚན༔ལྟེ་བར་ཉི་གདན་ཧཱུྃ་སྔགས་འཁོར༔འོད་ཀྱིས་ཡེ་ཤེས་མཁའ་འགྲོ་མཆོད༔བསྡུས་ཐིམ་ལས་ཀུན་འགྲུབ་པར་དམིགས༔ཨོཾ་གུ་ཧྱ་ཛྙཱ་ན་ཤྲཱི་ཧེ་རུ་ཀ་གུ་ཧྱ་ཛྙཱ་ན་ཀྲོ་ཏི་ཤྭ་རཱི་སྟྭཾ༔མ་མ་ཡོ་གི་ནི་རུ་ལུ་རུ་ལུ་ཧཱུྃ་བྷྱོ་ཧཱུྃ་ཕཊ༔དམིགས་གནད་ལྡན་པས་ཅི་འགྲུབ་བཟླ༔རིག་འཛིན་ཐུགས་ཀར་གསེར་རྡོར་སྦུབས༔དྭངས་ལ་ལྔ་ཡི་འོད་ཐིག་ཀློང་༔ཧཱུྃ་ལ་སྔགས་ཀྱི་ཕྲེང་བས་བསྐོར༔འོད་ཀྱིས་ཕྱོགས་བཅུའི་བུདྡྷ་བཀུག༔ཁམས་གསུམ་འཁོར་བ་ཆོས་སྐུར་བསྒྲལ༔ཚུར་འདུས་རྡོ་རྗེ་གསུམ་དུ་བསྒྲུབ༔ཨོཾ་བཛྲ་མ་ཧཱ་གུ་རུ་སརྦ་སིདྡྷི་ཧཱུྃ་ཕཊ༔དམིགས་གནད་ལྡན་པས་ཅི་འགྲུབ་བཟླ༔གསང་བདག་ཐུགས་ཀར་ཕུར་བའི་ལྟེར༔ཧཱུྃ་ལ་སྔགས་ཀྱི་ཕྲེང་བས་བསྐོར༔འོད་ཀྱིས་དྲེགས་པའི་སྲོག་སྙིང་བསྡུས༔སྙིང་པོ་གཅིག་འདྲེས་བྲན་ཁོལ་བསམ༔ཨོཾ་བཛྲ་ཙཎྜ་སརྦ་དུཥྚན་ཧཱུྃ་ཕཊ༔དམིགས་གནད་ལྡན་པས་ཅི་འགྲུབ་བཟླ༔སྟོབས་ལྡན་ཐུགས་ཀར་འཁོར་ལོའི་ལྟེར༔ཉི་མར་ཧཱུྃ་ལ་སྔགས་ཕྲེང་འཁོར༔འོད་ཀྱིས་ལྷ་སྲིན་སྟོབས་ལྡན་རྣམས༔བྲན་འགུགས་སྔགས་ཕྲེང་འོད་ཀྱིས་གཟེར༔གཡོ་མེད་ནུས་པ་བཅིངས་པར་བསམ༔ཨོཾ་བཛྲ་སརྦ་དུཥྚན་ཧཱུྃ་ཕཊ༔དམིགས་གནད་ལྡན་པས་ཅི་འགྲུབ་བཟླ༔བདག་ཉིད་ཆེ་མཆོག་ཐུགས་ཀ་ནས༔འོད་ཟེར་ཚ་ལ་མྱུར་བར་འཕྲོས༔བཀའ་སྡོད་དྲེགས་པའི་ཐུགས་ཀར་ཕོག༔སྔོན་གྱི་དམ་ཚིག་རྗེས་དྲན་ནས༔ཅི་བགྱིས་བཀའ་ཉན་གསུང་སྡོད་ཅིང་༔ཕྲིན་ལས་ཐོགས་མེད་བསྒྲུབ་པར་བསམ༔ཨོཾ་བཛྲ་སརྦ་ཡཀྴ་ཁྲོཾ་ག་རུ་ཌ་མ་མ་ཌཱ་ཀི་ནཱི་རུ་ལུ་རུ་ལུ་ཧཱུྃ་བྷྱོ་ཧཱུྃ༔དམིགས་གནད་ལྡན་པས་ཅི་འགྲུབ་བཟླ༔ཧཱུྃ༔སླར་ཡང་ཐུགས་ལས་འོད་ཟེར་ནི༔ལྔ་ལྡན་བ་ཐག་བརྐྱང་བཞིན་འཕྲོས༔ཕྱོགས་དུས་རྒྱལ་བ་སྲས་བཅས་མཆོད༔ཐུགས་རྗེ་བྱིན་རླབས་གཟི་བྱིན་དབང་༔དངོས་གྲུབ་དང་བཅས་བསྡུས་ནས་ནི༔བདག་མདུན་ལྷ་སྔགས་འཁོར་ལོར་ཐིམ༔མཆོག་ཐུན་དངོས་གྲུབ་ཐོབ་པར་དམིགས༔དཔལ་དགུའི་སྔགས་རྣམས་གྲ་ཟུར་དང་༔ལྷག་ཆད་མེད་པར་འཛབ་ཀྱིས་བསྐུལ༔དམིགས་པ་གནད་ཡིན་ལྷོད་མེད་བྱ༔ཧཱུྃ༔སླར་ཡང་ཐུགས་ལས་འོད་དཀར་འཕྲོས༔རྒྱལ་མཆོད་ཐུགས་རྗེ་བྱིན་རླབས་བསྡུས༔བདག་ཐིམ་སྒོ་གསུམ་ཉེས་སྐྱོན་སྦྱངས༔ཡེ་ཤེས་ལྷ་ཡི་རོལ་པར་འཕོས༔འོད་ཟེར་མར་འཕྲོས་འགྲོ་ལ་ཕོག༔སྡིག་སྒྲིབ་སྡུག་བསྔལ་བག་ཆགས་ཀུན༔བ་མོར་ཉི་ཟེར་ཕོག་བཞིན་དག༔དཔལ་ཆེན་གོ་འཕང་ཐོབ་པར་བསམ༔གཙོ་སྔགས་ཅི་འགྲུབ་བཟླ་བ་དང་༔ཐུན་མཐར་ཞི་ཤམ་ཉེར་གཅིག་བརྗོད༔ཧཱུྃ༔སླར་ཡང་འོད་ཟེར་གསེར་མདོག་སྤྲོས༔རྒྱལ་ཀུན་མཁྱེན་བརྩེ་ནུས་གསུམ་དང་༔ལྷ་དང་དྲང་སྲོང་ཚེ་བསོད་ནམས༔པཎྜི་ཏ་ཡི་ཤེས་རབ་དང་༔སྣོད་བཅུད་འབྱུང་བའི་དཔལ་ཡོན་བསྡུས༔བདག་ཐིམ་གཟི་བྱིན་འབར་བར་དམིགས༔གཙོ་སྔགས་ཅི་འགྲུབ་བཟླ་བ་དང་༔ཐུན་མཐར་རྒྱས་ཤམ་ཉེར་གཅིག་བརྗོད༔ཧཱུྃ༔སླར་ཡང་ཐུགས་ལས་འོད་དམར་འཕྲོས༔རྒྱལ་མཆོད་དབང་བྱིན་དངོས་གྲུབ་བསྡུས༔བདག་ཐིམ་མཆོག་ཐུན་དངོས་གྲུབ་ཐོབ༔མར་འཕྲོས་དྲེགས་པ་ཅན་རྣམས་བཀུག༔འོད་ཟེར་སྐུ་ཡི་དཔའ་ཤུགས་བྱུང་༔ཀུན་ཀྱང་དངངས་སྐྲག་འདར་ཆོམ་ཆོམ༔སྲོག་སྙིང་ཕུལ་ནས་ཅི་བསྒོའི་བཀའ༔ཐོགས་མེད་སྒྲུབ་པར་ཁས་བླངས་བསམ༔གཙོ་སྔགས་ཅི་འགྲུབ་བཟླ་བ་དང་༔ཐུན་མཐར་དབང་ཤམ་ཉེར་གཅིག་བརྗོད༔ཧཱུྃ༔བདག་མདུན་ཐུགས་ལས་ཀེཾ་དང་ཀྵ་འཕྲོས་པས༔ཀེཾ་ལས་ཟངས་འཁོར་རྣོ་བའི་རྩིབས་སྟོང་ལྡན༔དེ་འོག་ཀྵ་ལས་གནམ་ལྕགས་འཁོར་ལོ་འབར༔སྤུ་གྲི་གཉིས་ཀྱི་དབལ་སོ་འཐབ་པའི་བར༔དགྲ་བགེགས་གནོད་བྱེད་འབྱུང་པོ་ཐམས་ཅད་དང་༔བྱད་ཕུར་རྦོད་གཏོང་ཆག་ཆེ་ཉམ་ང་གཏོང་༔དུས་མཐར་མི་སྲུན་སྦྱོར་བས་བསྟན་པ་འཇིགས༔ཀུན་ཀྱང་རྡོ་རྗེ་རླུང་གིས་དེད་ནས་ནི༔དམར་ཉིལ་འཐག་སྟེ་ཤ་རུས་ཐམས་ཅད་གཏུབ༔སྤྲུལ་པ་བྱ་ཁྱུང་ལྕགས་སྡིག་མགོ་དགུའི་ཚོགས༔ཀུན་གྱིས་རྔམས་པའི་སྒྲ་བཅས་ལྷག་མེད་རོལ༔གནོད་བྱེད་མིང་ཙམ་མེད་པར་བརླག་པར་བསམ༔དྲག་སྔགས་སོ་ལྔ་དམིགས་གནད་ལྡན་པས་བཟླ༔ཐུན་མཐར་དྲག་པོའི་ཤམ་བུ་ཉེར་གཅིག་བརྗོད༔དེ་ལྟར་སྔགས་རྣམས་བཟླ་བའི་ཚེ༔ལྕེ་ནི་རྡོ་རྗེ་རྩེ་ལྔར་བསྒོམ༔མ་རྐན་ཉི་མའི་དཀྱིལ་འཁོར་ལ༔ཀ་ལིའི་སྔགས་ཀྱི་རང་སྒྲ་བཅས༔མདུན་ནས་གཡོན་དུ་འཁོར་བར་དམིགས༔ཡ་རྐན་ཟླ་བའི་དཀྱིལ་འཁོར་ལ༔ཨ་ལི་གཡས་སུ་འཁོར་བར་དམིགས༔འོད་ཀྱིས་ཕྱོགས་བཅུའི་བུདྡྷ་བཀུག༔རྡོ་རྗེ་དང་ནི་སྔགས་ཕྲེང་ལ༔ཐིམ་པས་ནུས་པ་རབ་ཏུ་འབར༔གཅིག་བཟླས་ཁྲི་སོགས་གྲངས་མེད་འཕེལ༔ངག་ནུས་བཅོམ་པའི་ཟས་ཚོགས་ནི༔བྱིན་གྱིས་མ་བརླབས་ཤ་ཆང་དང་༔སྒོག་ཙོང་ལ་སོགས་སྤང་བར་བྱ༔ལྕེ་ཡིས་ནུས་པ་གཏན་འཇོམས་པས༔ནམ་ཡང་བཟའ་བར་བྱ་བ་མིིན༔སྔགས་ཀྱི་བྱིན་རླབས་ཉམས་པའི་རྒྱུ༔བྱིན་རླབས་མ་བྱས་བསྒྲང་ཕྲེང་ལ༔གྲངས་མང་ཐེབ་ཀྱང་འཕེལ་མི་སྲིད༔འབག་བསྙེན་གད་མོ་ལྷ་གད་རྒོད༔དྲི་ཆུ་གཤང་ཆུ་འདོར་བཞིན་བཟླ༔གདན་བསྒུལ་དྲོད་ཉམས་གཞན་སྡོད་པ༔བག་ཡང་ཅི་འབྱུང་བརྩོན་འགྲུབ་ལྷོད༔གཞན་ལ་ལྷ་སྔགས་སྨྲ་བ་དང་༔ངག་ནུས་མཐུ་གཏད་སེར་བཟློག་དང་༔མ་སྲུང་སྲིད་སྤེལ་ཁ་ཟས་བསྲེ༔བཟའ་འཕྲོ་དུད་འགྲོ་དག་ལ་སྦྱིན༔སྔགས་ནི་སྐད་ཆེན་འདོན་པ་དང་༔ཟུར་ཉམས་རྐང་གྲངས་ཉམས་དང་འབྲལ༔བྱང་ཆུབ་སེམས་གཏོང་སྐྱོ་སུན་བློ༔ཐེ་ཚོམ་ལ་སོགས་བྱས་པ་ནི༔སྔགས་ཀྱི་ནུས་པ་ཉམས་པར་བཤད༔དྲོད་རྟགས་གཞན་ལ་སྨྲ་བརྗོད་དང་༔དགོས་མེད་ཚོང་དུས་དག་ཏུ་འགྲིམ༔འཆོལ་དོག་བརྟུལ་ཞུགས་ཐོ་ཅོ་བྱེད༔ཡུག་ས་དམ་ཉམས་ཕྱག་རྒྱར་བསྟེན༔བླ་མ་ལྷ་ལ་བློ་མི་གཏོད༔དམ་ཚིག་ངོ་ལྐོག་ཆེ་བ་དང་༔དཀོར་ནག་ལ་འབྱམས་ནག་ཆང་སྤྱོད༔ཆོས་བརྒྱད་དོན་དུ་གཉེར་བ་དང་༔གདམས་ངག་ནོར་དང་ཟས་ལ་འཚོངས༔དམ་ཚིག་རྫས་རྣམས་ཡལ་བར་དོར༔སྒྲུབ་རྟེན་མ་འབྱོར་གཞན་ལ་སྟོན༔རྫས་དང་ཡོ་བྱད་ཉམས་པ་དང་༔འདྲེ་གདོན་ལས་བཀོལ་མཆོད་ཅིང་བསྟོད༔དཀོན་མཆོག་རྟེན་ལ་བཀུར་སྟི་མེད༔ཤ་ལྔ་དམ་རྫས་བདུད་རྩི་ལྔ༔ཉིན་བཞིན་མི་སྤྱོད་ལྷ་མི་བསྒོམ༔སྒོ་གསུམ་ཐ་མལ་ངང་དུ་ཤོར༔དེ་འདྲའི་དུས་ངན་སྔགས་པའི་མིང་༔འཆང་ཡང་དངོས་གྲུབ་འབྱུང་མི་སྲིད༔སྣང་བ་ལྷ་ཡི་དཀྱིལ་འཁོར་དུ༔ཡེ་རྫོགས་ལྟ་བའི་གཞི་བཟུང་ལ༔སྣང་ཆ་སྤྱན་གྱི་དཀར་ནག་ཚུན༔མ་འདྲེས་སོ་སོར་གསལ་བ་དང་༔སྟོང་ཆར་བེམ་སྟོང་དངོས་པོ་རུ༔མ་འཐས་ཆུ་ཟླ་འཇའ་ཚོན་བཞིན༔ཡེ་ཤེས་ཆེན་པོར་རྫོགས་པ་ཡི༔བསྐྱེད་རྫོགས་དབྱེར་མེད་བསྒོམ་པ་སྤྱད༔སྤྱོད་པ་དུས་ཀུན་བག་ཡོད་ཅིང་༔སྔགས་ནུས་ཉམས་པའི་རྒྱུ་རྣམས་སྤང་༔ཆོས་བརྒྱད་བདུད་ཀྱི་ཇག་པ་སྤང་༔ཐེ་ཚོམ་ལོག་ལྟ་རྣམ་གཡེང་སྤང་༔སྤྱོད་པ་མི་དང་བསྟུན་མི་བྱ༔གཅིག་པུར་རི་དྭགས་རྨས་མ་བཞིན༔དབེན་ཁྲོད་མཚོ་གངས་ནགས་ཁྲོད་བསྟེན༔ཡ་ང་འཁུ་འཕྲིག་རྣམ་རྟོག་སྤང་༔གསང་སྔགས་མོས་པའི་ལམ་ཡིན་ཏེ༔མོས་གུས་ཆེ་ཞིང་ཐེ་ཚོམ་མེད༔ལྷ་སྔགས་སྲོག་གི་དབང་པོ་བཞི༔ནམ་ཡང་མི་སྨྲ་གཅེས་པར་སྦ༔དམིགས་པས་ལྡེ་ཁ་བསྒྱུར་མཁས་པ༔ཡིད་བཞིན་ནོར་བུ་རིན་ཆེན་འདྲ༔ཡིད་བཞིན་ནོར་བུ་རིན་པོ་ཆེ༔གསོལ་བ་གང་བཏབ་དགོས་འདོད་འབྱུང་༔དམིགས་པའི་ལྡེ་ཁ་བསྒྱུར་མཁས་པ༔འཇིག་རྟེན་འདས་དང་མ་འདས་པའི༔དངོས་གྲུབ་མ་ལུས་ཐོབ་ཅིང་འགུགས༔སྒྲ་གྲགས་སྔགས་ཀྱི་འཁོར་ལོ་རུ༔ཡེ་ནས་གཉིས་མེད་རྫོགས་པ་ཡི༔ཚུལ་ལ་ངེས་ཤེས་རབ་འདྲོང་ནས༔འབྱུང་བའི་སྐྱེ་འགྲོའི་སྒྲ་སྐད་ཕྱི༔གསང་སྔགས་བཟླས་བརྗོད་སྙིང་པོའི་སྒྲ༔བུང་བ་ཚང་ཞིག་ལྟ་བུ་དང་༔མི་ཤིགས་གཞོམ་མེད་ཐིག་ལེ་ཆེ༔སྟོང་ཉིད་ཆོས་ཀྱི་རང་སྒྲ་ཤར༔གསང་བ་དེ་ལས་ཆེས་གསང་བ༔རང་རིག་མི་འགྱུར་ཆོས་ཀྱི་སྐུ༔སངས་རྒྱས་རྣམས་ཀྱི་དུར་ས་ཆེ༔འཁོར་འདས་ཀུན་གྱི་སྲོག་བཅུད་འདུས༔གསང་སྔགས་རྣམས་ཀྱི་ནུས་པ་རྫོགས༔རིག་པའི་རྩལ་ལས་སྣོད་བཅུད་ཆོས༔གཟུགས་སུ་སྣང་བ་རྒྱལ་བའི་སྐུ༔དག་དང་མ་དག་སྒྲ་རྣམས་ཀུན༔དོན་ལ་རྒྱལ་བ་རྣམས་ཀྱི་གསུང་༔དྲན་རྟོགས་འགྱུ་འཕྲོའི་རྟོག་ཚོགས་ཀུན༔ཅི་ལྟར་ཤར་ཡང་རྒྱལ་བའི་ཐུགས༔སྤང་བླང་རེ་དོགས་བྱེད་མི་དགོས༔ཡེ་རྫོགས་དཀྱིལ་འཁོར་ཆེན་པོར་སྤྱོད༔དངོས་གྲུབ་གཞན་ནས་ཚོལ་མི་དགོས༔རང་བྱུང་ཡེ་ཤེས་བྱང་ཆུབ་སེམས༔དངོས་གྲུབ་ཀུན་གྱི་འབྱུང་ཁུངས་ཡིན༔འདི་ཉིད་ཅི་བཞིན་རྟོགས་པ་ན༔ས་རྣམས་ཐམས་ཅད་རང་གི་འཕྲུལ༔རི་བྲག་ཟང་ཐལ་འགྲོ་བར་ནུས༔ཆུ་རྣམས་ཐམས་ཅད་རང་གི་འཕྲུལ༔རྒྱ་མཚོར་མི་བྱིང་ཉ་བཞིན་བརྒལ༔མེ་རྣམས་ཐམས་ཅད་རང་གི་འཕྲུལ༔མེ་དཔུང་ཆུ་རུ་བསྒྱུར་བར་ནུས༔རླུང་རྣམས་ཐམས་ཅད་རང་གི་འཕྲུལ༔དངོས་རྣམས་དུ་མར་བསྒྱུར་བར་ནུས༔ནམ་མཁའ་སྟོང་པ་རང་གི་ཀློང་༔གཡང་ས་ཀུན་ལ་བྱ་བཞིན་ལྡིང་༔སེམས་ཅན་རྣམས་ཀྱང་རང་གི་རྩལ༔